Je Hombers, prevoires, fiz Noiret, de Meges, fais savoir à touz... que je, non mie deceu ne baraté ne menez par force, ne par barat, ne par paour, mais de ma bone volunté, ay doné, quité et outroié en nom de donacion faite entre les viz, senz rapeler, à noble baron mons. Jehan de Chalon, signour d’Allay, et à ses hoirs, en recompensacion des grant biens que il et sui ancesour m’ont fait, tel droit et tel raison come je ay, puis et doy avoir es molins de l’Oule, qui sont assis entre Meges et Eserval-la-Combe, et ou molin et en la foule dou leu que l’on appele Fraynias, et ou molin de l’estant dou Biez-dou-Fourt, lesquies je devoie tenir en ma vie pour ce que je les avoie fait et edifiez à mes despens en la terre doudit mons. Jehan... En tesmoing de laquel chose, je ay mis mon seal pendant en ces lettres et ay requis le discret home mons. Richart de Salins qu’il mete son seal en ces lettres, avez le mien... Ce fut fait l’endemain l’ascension Nostre Signour, l’am mil CC octante et sept.